PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2005/FK/3/1/087	Bratislava, 23. augusta 2005

	Protimonopolný úrad Slovenskej republiky, odbor koncentrácií v správnom konaní začatom na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľmi PEF Investments Holdings S.a.r.l., 5 Boulevard de la Foire, L-1528 Luxemburg, Ing. Petrom Zálešákom a            Ing. Jánom Tomášom, spoločne zastúpenými Mgr. Zuzanou Šimekovou, LL.M.,    Allen & Overy, Carlton Savoy Building, Mostová 2, 811 02 Bratislava, podľa zákona č. 71/1967 Zb. o správnom konaní (správny poriadok) v znení neskorších predpisov

r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  s ú h l a s í  s koncentráciou, ktorá vznikla dňa 11.07.2005 podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, spočívajúcou v získaní priamej spoločnej kontroly podnikateľov             PEF Investments Holdings S.a.r.l., 5 Boulevard de la Foire, L-1528 Luxemburg,                 Ing. Peter Zálešák a  Ing. Ján Tomáš nad podnikom podnikateľa NAY Holding, a.s., Ľadová 3,  811 05 Bratislava, Slovenská republika, IČO: 35 739 487 na základe Zmluvy o predaji a kúpe akcií v NAY Holding, a.s. uzatvorenej medzi Ing. Petrom Zálešákom, Ing. Jánom Tomášom, Ing. Jozefom Bachratým, Ing. Martinom Jursom, PEF a Polish Enterprise Fund V. L.P. dňa 11.07.2005.

O d ô v o d n e n i e :
  
     Protimonopolnému úradu Slovenskej republiky, odboru koncentrácií (ďalej len „úrad“) bolo dňa 04.08.2005 listom zaevidovaným pod č. 4362/2005 doručené oznámenie koncentrácie podľa § 10 ods. 12 zákona č. 136/2001 Z.z. o ochrane hospodárskej súťaže a o zmene a doplnení zákona č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky       v znení neskorších predpisov v znení neskorších predpisov (ďalej len „zákon                   č. 136/2001 Z.z. v znení neskorších predpisov“) spočívajúcej v získaní priamej spoločnej kontroly podnikateľov PEF Investments Holdings S.a.r.l., 5 Boulevard de la Foire, L-1528 Luxemburg (ďalej len „PEF“), Ing. Peter Zálešák a Ing. Ján Tomáš nad podnikom podnikateľa NAY Holding, a.s., Ľadová 3, 811 05 Bratislava, Slovenská republika, IČO: 35 739 487 (ďalej len „NAY Holding“) na základe Zmluvy o predaji a kúpe akcií v NAY Holding, a.s. uzatvorenej medzi Ing. Petrom Zálešákom, Ing. Jánom Tomášom, Ing. Jozefom Bachratým, Ing. Martinom Jursom, PEF a Polish Enterprise Fund V. L.P. (ďalej len „PEF V.“) dňa 11.07.2005 (ďalej len „Zmluva“).

      Dňa 04.08.2005 sa podľa § 25 ods. 1 zákona č. 136/2001 Z.z. v znení neskorších predpisov v spojení s § 18 ods. 1 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie.
      
       Úrad určil za účastníkov predmetného správneho konania podľa § 25 ods. 3 písm. d) zákona č. 136/2001 Z.z. v znení neskorších predpisov, podľa ktorého sú  účastníkmi správneho konania v prípade koncentrácie podľa § 9 ods. 1 písm. b) zákona č. 136/2001 Z.z. v znení neskorších predpisov podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, Ing. Petra Zálešáka, Ing. Jána Tomáša a spoločnosť PEF.
      
        Doručené oznámenie predmetnej koncentrácie neobsahovalo všetky náležitosti podľa § 10 ods. 12 zákona č. 136/2001 Z.z. v znení neskorších predpisov a vyhlášky Protimonopolného úradu Slovenskej republiky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“),                   t.j. oznámenie koncentrácie bolo neúplné, o čom úrad písomne upovedomil účastníkov konania prostredníctvom právneho zástupcu Mgr. Zuzany Šimekovej, LL.M., Allen & Overy, Carlton Savoy Building, Mostová 2, 811 02 Bratislava (ďalej len „právny zástupca“) listom č. 4495/PMÚ SR/2005 zo dňa 11.08.2005.

        Úrad vyššie menovaným listom upovedomil právneho zástupcu, že podľa § 11 zákona č. 136/2001 Z.z. v znení neskorších predpisov lehota 60 pracovných dní na vydanie rozhodnutia nezačala plynúť a zároveň ho vyzval na doplnenie oznámenia koncentrácie.  
      
        Účastníci konania prostredníctvom právneho zástupcu listom zaevidovaným úradom pod č. 4524/2005 dňa 15.08.2005 a listom č. 4579/2005 dňa 17.08.2005 doplnili oznámenie koncentrácie o chýbajúce informácie a podklady podľa § 10 ods. 12 zákona č. 136/2001 Z.z. v znení neskorších predpisov a Vyhlášky. Dňom 18.08.2005 začala plynúť podľa § 11 zákona č. 136/2001 Z.z. v znení neskorších predpisov lehota 60 pracovných dní na vydanie rozhodnutia vo veci predmetnej koncentrácie, o čom úrad upovedomil právneho zástupcu listom                                        č. 4590/PMÚ SR/2005 zo dňa 17.08.2005.
 
     Správny poplatok vo výške 100 000 Sk bol zaplatený na účet úradu dňa 15.08.2005.

        Z podkladov a informácií, ktoré boli úradu predložené v predmetnom správnom konaní vyplývajú nasledujúce skutočnosti:

Forma koncentrácie

         Podľa § 9 ods. 1 zákona č. 136/2001 Z.z. v znení neskorších predpisov koncentrácia je proces ekonomického spájania podnikateľov, ktorým je
	a) zlúčenie alebo splynutie dvoch alebo viacerých samostatných  podnikateľov, alebo
	b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

          Kontrolou podľa § 9 ods. 4 zákona č. 136/2001 Z.z. v znení neskorších predpisov sa rozumie možnosť vykonávať rozhodujúci vplyv na činnosť podnikateľa, najmä prostredníctvom
	a) vlastníckych práv alebo iných práv k podniku alebo k jeho časti,
	b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.
 
         Uzatvorením Zmluvy získal podnikateľ PEF podiel na základnom imaní v spoločnosti NAY Holding. 

         Vychádzajúc z obsahu Akcionárskej zmluvy spoločnosti NAY Holding, konkrétne z ustanovení upravujúcich spôsob rozhodovania valného zhromaždenia, predstavenstva a dozornej rady o strategických záležitostiach vyplýva, že kontrolu nad podnikateľom NAY Holding budú vykonávať spoločne Ing. Peter Zálešák,       Ing. Ján Tomáš a spoločnosť PEF.

         Vzhľadom na vyššie uvedené úrad zistil, že na základe Zmluvy vznikla koncentrácia podnikateľov PEF, Ing. Ján Tomáš, Ing. Peter Zálešák a NAY Holding podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z.       v znení neskorších predpisov. 

Účastníci koncentrácie

         V predmetnom prípade dochádza k zvýšeniu počtu podnikateľov kontrolujúcich podnikateľa NAY Holding, nakoľko pred vznikom koncentrácie ho spoločne kontrolovali podnikatelia Ing. Peter Zálešák a Ing. Ján Tomáš, pričom po uskutočnení koncentrácie ho budú spoločne kontrolovať spolu s podnikateľom PEF. 
  
        Keďže zvýšením počtu podnikateľov spoločne kontrolujúcich podnik iného podnikateľa dochádza k zmene kvality kontroly, jedná sa o získanie kontroly, a teda o koncentráciu podľa § 9 ods. 1 písm. b) zákona č. 136/2001 Z.z. v znení neskorších predpisov. V prípade zmeny spoločnej kontroly na spoločnú kontrolu na strane nadobúdateľov kontroly účastníkmi koncentrácie sú všetci podnikatelia, ktorí po koncentrácii budú vykonávať spoločnú kontrolu. Na strane nadobúdaného subjektu je účastníkom koncentrácie podnikateľ, nad ktorým sa kontrola získava.
       
         Na základe uvedeného sú účastníkmi predmetnej koncentrácie podnikatelia PEF, Ing. Peter Zálešák a Ing. Ján Tomáš, ktorí získajú spoločnú kontrolu a podnikateľ NAY Holding, nad ktorým je spoločná kontrola získavaná.  

         Podľa § 2 ods. 1 písm. a) zákona č. 136/2001 Z.z. v znení neskorších  predpisov sa zákon vzťahuje na podnikateľov. Podľa § 3 ods. 2 zákona                       č. 136/2001 Z.z. v znení neskorších predpisov podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

PEF 
Spoločnosť PEF podľa výpisu z luxemburského obchodného registra spoločnosti PEF zo dňa 17.06.2005 je spoločnosťou s ručením obmedzeným, založenou dňa 24.12.2004.

Podľa výpisu z obchodného registra v nadväznosti na stanovy je predmetom činnosti podnikateľa PEF: vykonávanie všetkých transakcií, ktoré sa priamo alebo nepriamo týkajú nadobúdania obchodných podielov v akýchkoľvek spoločnostiach v akejkoľvek forme, ako aj spáva, manažment, kontrola a rozvoj týchto obchodných podielov. Spoločnosť PEF môže predovšetkým používať svoje prostriedky na zostavovanie, manažment, rozvoj a nakladanie s portfóliom pozostávajúcim z akýchkoľvek cenných papierov a patentov akéhokoľvek pôvodu, podieľať sa na zakladaní, rozvoji a ovládaní spoločnosti, nadobúdať prostredníctvom vkladu, upísania alebo na základe kúpnej opcie alebo akýmkoľvek iným spôsobom cenné papiere a patenty akéhokoľvek druhu, speňažovať ich predajom, prevodom, výmenou alebo inak rozvíjať tieto cenné papiere a patenty. Okrem uvedeného spoločnosť PEF nevykonáva žiadnu obchodnú činnosť.

Spoločnosť PEF je 100 % kontrolovaná komanditnou spoločnosťou PEF V. Spoločnosť PEF V. nie je priamo a ani nepriamo kontrolovaná ďalšími podnikateľmi, ide o samostatnú komanditnú spoločnosť. Komanditistami spoločnosti sú banky, investičné fondy a nadácie, pričom žiadny z komanditistov nemá v spoločnosti PEF V. kontrolný podiel. O obchodnom vedení PEF V. rozhoduje komplementár, ktorým je Polish Enterprise Investors III, LLC, spoločnosť s ručením obmedzeným.

Spoločnosť PEF priamo kontroluje rumunskú spoločnosť Artima Retail Investment Company S.A., ktorá nemá žiadne dcérske spoločnosti a poľskú spoločnosť Gamet Sp. z o.o., ktorá má jednu dcérsku spoločnosť v Nemecku, Číne a na Ukrajine, pričom tieto pôsobia v rovnakej oblasti podnikania ako spoločnosť Gamet Sp. z o.o.

Z vyššie uvedených skutočností vyplýva, že spoločnosť PEF je podnikateľom podľa  § 3 ods. 2 zákona č. 136/2001 Z.z. v znení neskorších predpisov a teda sa na neho podľa § 2 ods. 1 písm. a) zákona č. 136/2001 Z.z. v znení neskorších predpisov zákon č. 136/2001 Z.z. v znení neskorších predpisov vzťahuje.

NAY Holding
Spoločnosť NAY Holding podľa výpisu z obchodného registra Okresného súdu Bratislava I., oddiel Sa, vložka číslo 1640/B zo dňa 28.07.2005 je akciovou spoločnosťou, vzniknutou dňa 30.01.1998. Predmetom jej podnikania (činnosti) je 

-	kúpa tovaru v rozsahu voľnej živnosti za účelom jeho predaja konečnému spotrebiteľovi /maloobchod/,
-	kúpa tovaru v rozsahu voľnej živnosti za účelom jeho predaja iným prevádzkovateľom živnosti /veľkoobchod/,
-	sprostredkovateľská činnosť v rozsahu voľnej živnosti.
V roku 2004 mala spoločnosť NAY Holding tri činné dcérske spoločnosti, v ktorých mala 100 % - ný vlastnícky podiel. Ide o spoločnosti NAY spol. s.r.o., NAY elektro, spol. s.r.o. a N - Import, a.s. Ku dňu podania oznámenia predmetnej koncentrácie,  t.j. 04.08.2005 Obchodný register vykonal zápis o výmaze týchto spoločností z obchodné registra v dôsledku ich zlúčenia so spoločnosťou NAY Holding.

Z vyššie uvedených skutočností vyplýva, že spoločnosť NAY Holding je podnikateľom podľa § 3 ods. 2 zákona č. 136/2001 Z.z. v znení neskorších predpisov a teda sa na neho podľa § 2 ods. 1 písm. a) zákona č. 136/2001 Z.z. v znení neskorších predpisov zákon č. 136/2001 Z.z. v znení neskorších predpisov vzťahuje.

Ing. Peter Zálešák a Ing. Ján Tomáš
Ing. Peter Zálešák a Ing. Ján Tomáš sú fyzické osoby, ktoré pred uzatvorením Zmluvy na základe vlastníctva akcií podnikateľa NAY Holding v nadväznosti na znenie stanov podnikateľa NAY Holding kontrolovali podnikateľa NAY Holding.

Podľa § 3 ods. 2 zákona č. 136/2001 Z.z. v znení neskorších predpisov podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Vychádzajúc z vyššie uvedených skutočností, najmä však vzhľadom na to, že činnosti vyššie uvedených fyzických osôb ako akcionárov kontrolujúcich podnikateľa NAY Holding schopných ovplyvniť hospodársku súťaž na relevantných trhoch, na ktorých priamo pôsobí predmetný podnikateľ, úrad zistil, že Ing. Peter Zálešák a        Ing. Ján Tomáš sú fyzickými osobami, ktorých činnosti a konania súvisia s hospodárskou súťažou, a teda sú podnikateľmi podľa § 3 ods. 2 zákona                   č. 136/2001 Z.z. v znení neskorších predpisov, pričom sa na nich podľa § 2 ods. 1 písm. a) zákona č. 136/2001 Z.z. v znení neskorších predpisov zákon                              č. 136/2001 Z.z. v znení neskorších predpisov vzťahuje.

Koncentrácia podliehajúca kontrole úradu

    Podľa § 10 ods. 1 zákona č. 136/2001 Z.z. v znení neskorších predpisov koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

    Pričom podľa § 10 ods. 2 zákona č. 136/2001 Z.z. v znení neskorších predpisov celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1. má podiel na základnom imaní vyšší ako polovicu,
2. má právo vykonávať viac ako polovicu hlasovacích práv,
3. má právo vymenovať viac ako polovicu členov orgánov podnikateľa alebo
4. má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

     Pri výpočte celkových obratov účastníkov koncentrácie je potrebné uplatniť znenie § 10 ods. 3 až 8 zákona v rozsahu vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

     Vzhľadom na to, že koncentrácia vznikla na základe Zmluvy, ktorá bola uzavretá dňa 11. 07. 2005, podľa § 10 ods. 1 zákona č. 136/2001 Z.z. v znení neskorších predpisov sa do úvahy berie obrat účastníkov koncentrácie dosiahnutý za účtovné obdobie predchádzajúce vzniku koncentrácie, t. j. za rok 2004.

     Vychádzajúc z ustanovenia § 10 ods. 1 až 6 zákona č. 136/2001 Z.z. v znení neskorších predpisov v nadväznosti na predložené podklady a informácie úrad zistil, že účastníci koncentrácie dosiahli zákonom č. 136/2001 Z.z. v znení neskorších predpisov požadovaný obrat a teda posudzovaná koncentrácia podlieha kontrole úradu.

      Vzhľadom na to, že účastníci konania označili údaje týkajúce dosiahnutých obratov účastníkov koncentrácie za obchodné tajomstvo, tieto úrad neuvádza a sú súčasťou spisu. 

      Podľa § 10 ods. 9 zákona č. 136/2001 Z.z. v znení neskorších predpisov koncentrácia, ktorá podlieha kontrole úradu podľa § 10 ods. 1 zákona                       č. 136/2001 Z.z. v znení neskorších predpisov, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených v písmenách a) až c) alebo písmen e). 

       Právnym titulom predmetnej koncentrácie je Zmluva uzatvorená dňa  11.07.2005. Vzhľadom na to, že predmetná koncentrácia bola prostredníctvom právneho zástupcu úradu oznámená dňa 04.08.2005, úrad konštatuje, že nedošlo k porušeniu povinnosti oznámiť predmetnú koncentráciu v lehote podľa § 10 ods. 9 zákona č. 136/2001 Z.z. v znení neskorších predpisov.	 

Relevantné trhy 

       Podľa § 3 ods. 3 zákona č. 136/2001 Z.z. v znení neskorších predpisov relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné.
 
      Podľa § 3 ods. 4 zákona č. 136/2001 Z.z. v znení neskorších predpisov tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov.

        Podľa § 3 ods. 5 zákona č. 136/2001 Z.z. v znení neskorších predpisov vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

        Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona č. 136/2001 Z.z. v znení neskorších predpisov a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 

        Účastníci konania spoločnosť PEF, Ing. Peter Zálešák a Ing. Ján Tomáš prostredníctvom právneho zástupcu v oznámení posudzovanej koncentrácie uviedli, že podnikatelia PEF, PEF V. a ani iná spoločnosť kontrolovaná podnikateľom        PEF V. nepôsobí na území Slovenskej republiky. Územie na ktorých sú produkty týchto spoločností vyrábané a ich služby poskytované sú: Poľsko a severná časť Rumunska. Podnikateľ PEF nevykonáva žiadnu obchodnú činnosť okrem nadobúdania akcií a obchodných podielov v iných spoločnostiach.

        Ing. Peter Zálešák a Ing. Ján Tomáš ako fyzické osoby nepodnikajú. Ing. Peter Zálešák vlastní väčšinový podiel akcií v spoločnosti NAY Leasing, a.s., ktorá pôsobí na území Slovenskej republiky ako supportová spoločnosť pre spoločnosti skupiny NAY, ktorá sa zaoberá výstavbou a správou nehnuteľností.

         Spoločnosť NAY Holding pôsobí na trhu predaja spotrebných výrobkov, konkrétne nasledovných tovarov a služieb:
a)	spotrebná elektronika:
zosilovače, domáce kiná, kamery, autorádiá, CD prehrávače, farebné televízory, projekčné televízory, plazmové televízory, LCD, DVD prehrávače, MD nahrávače, MP3, osobné prehrávače, receivery, tunery, videorekordéry, príslušenstvo,
b)  médiá:
      audio/video kazety, MD/CD/DVD recmedia
c)	domáce spotrebiče – malá biela technika:
kávovary, fritézy, zubná hygiena, kuchynské pomôcky, roboty, mixery, vlasové sušiče, kulmy, difúzery, žehličky, holiace strojčeky, depilátory, toustovače, hriankovače, vysávače, príslušenstvo,
d)	domáce spotrebiče:
sporáky, elektrické rúry, chladničky, umývačky riadu, mrazničky, digestory, varné dosky, mikrovlnky, sušičky, práčky, príslušenstvo,
e)	foto:
fotoaparáty, digitálne fotoaparáty, pamäťové karty, príslušenstvo,
f)	informačná technológia:
PC, notebooky, scannery, tlačiarne, príslušenstvo, GSM telefóny, faxy, príslušenstvo,
g)	služby (sprostredkovanie služieb):
doprava a inštalácia, výroba fotografií, splátkové systémy.

   Ovplyvneným trhom sa rozumie tovarovo, priestorovo a časovo vymedzené územie, na ktorom sa v dôsledku koncentrácie prejavia účinky takejto koncentrácie. K vzniku ovplyvnených trhov podľa Vyhlášky dochádza v prípade, že trhy účastníkov koncentrácie alebo podnikateľov uvedených v   § 3 ods. 1 písm. a) a b) Vyhlášky sa aspoň do určitej miery prekrývajú a predpokladané ekonomické spojenie podnikateľov alebo nadobudnutie kontroly nad podnikom podnikateľa sa na takomto trhu alebo na trhu s ním súvisiacim prejaví. 

V prípade predmetnej koncentrácie, žiaden z účastníkov koncentrácie ani podnikateľov uvedených v § 3 ods. 1 písm. a) a b) Vyhlášky nepôsobí na priestorových a tovarových trhoch, ktoré by sa horizontálne alebo vertikálne prekrývali, ani na trhoch, ktoré je možné vymedziť ako trhy úzko súvisiace s trhom, na ktorých pôsobí ďalší účastník  koncentrácie. V predmetnom prípade teda ide o konglomerátnu koncentráciu.

        Podľa § 3 ods. 6 zákona č. 136/2001 Z.z. v znení neskorších predpisov priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

  Vzhľadom na to, že podnikateľ NAY Holding pôsobí na území Slovenskej republiky a žiaden z ďalších účastníkov koncentrácie na území Slovenskej republiky nevykonáva žiadnu podnikateľskú činnosť, úrad definuje ako priestorový relevantný trh, územie Slovenskej republiky.
Dopad koncentrácie na hospodársku súťaž

       Podľa ustanovenia § 12 ods. 1 zákona č. 136/2001 Z.z. v znení neskorších predpisov úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona č. 136/2001 Z.z. v znení neskorších predpisov úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona                         č. 136/2001 Z.z. v znení neskorších predpisov. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona č. 136/2001 Z.z. v znení neskorších predpisov úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7  zákona    č. 136/2001 Z.z. v znení neskorších predpisov koordinácia súťažného správania je v rozpore s ustanovením § 4 ods. 1 zákona č. 136/2001 Z.z. v znení neskorších predpisov.

       Podľa vyjadrenia účastníkov konania je dôvodom predmetnej koncentrácie zo strany podnikateľa PEF, vychádzajúc pritom z predmetu jeho činnosti, zaujímavá investičná príležitosť. Zo strany podnikateľov Ing. Jána Tomáša a Ing. Petra Zálešáka je dôvodom predmetnej koncentrácie zvýšenie dynamiky rozvoja obchodných aktivít spoločnosti NAY Holding najmä so zameraním na postupný prienik na české trhy.

       Posudzovaná koncentrácia nezasiahne do existujúcej štruktúry súťažných aktivít a to z dôvodu, že postavenie spoločnosti NAY Holding sa vo vzťahu k iným súťažiteľom nezmení. Táto skutočnosť je daná tým, že podnikatelia Ing. Ján Tomáš a Ing. Peter Zálešák, ktorí predmetnú spoločnosť kontrolovali pred vznikom posudzovanej koncentrácie, budú naďalej vykonávať kontrolu aj po jej uskutočnení, pričom podnikateľ PEF, ktorý vstupuje na stranu kontrolujúcich podnikateľov ako investor, nepôsobí na rovnakom ani súvisiacom trhu. Taktiež nedôjde predmetnou koncentráciou k zvýšeniu kapitálu spoločnosti NAY Holding, preto nie je možné v jej dôsledku predpokladať posilnenie jej ekonomického alebo finančného postavenia. 

       Účastníci koncentrácie pôsobia na odlišných relevantných trhoch, ktoré sa vyznačujú veľkou mierou flexibility a elasticity, bez regulačných obmedzení vstupu na trh a bez odkázania na dodávky vstupov iba od vybratých dodávateľov.

       Po uskutočnení posudzovanej koncentrácie bude naďalej na území Slovenskej republiky pôsobiť rovnaká konkurencia ako pred jej vznikom.

        Vychádzajúc z vyššie uvedeného, najmä zo skutočnosti, že podnikateľ NAY Holding bol pred uskutočnením koncentrácie a naďalej aj bude po jej vzniku vystavený podstatnej súťaži a vzhľadom na svoju ekonomickú silu sa nebude správať nezávisle, úrad konštatuje, že predmetná koncentrácia nevytvára alebo neposilňuje dominantné postavenie žiadneho z účastníkov predmetnej koncentrácie, ktorého dôsledkom sú významné prekážky efektívnej hospodárskej súťaže na relevantných trhoch. 
        Podľa § 12 ods. 8 zákona č. 136/2001 Z.z. v znení neskorších predpisov, rozhodnutie podľa § 12 ods. 1 až 3 zákona č. 136/2001 Z.z. v znení neskorších predpisov sa vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie. 
	
        Podľa § 33 zákona č. 136/2001 Z.z. v znení neskorších predpisov úrad listom číslo 4666/PMÚ SR/2005 zo dňa 22.08 2005 podal účastníkom správneho konania prostredníctvom právneho zástupcu informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne aby navrhol jeho doplnenie.

        Účastníci konania sa prostredníctvom právneho zástupcu vyjadrili do zápisnice  spísanej na úrade dňa 23. 08. 2005 nasledovne: „Beriem na vedomie podklady pre rozhodnutie ako aj spôsob ich zistenia. Nepredkladám žiadne návrhy na doplnenie alebo úpravu podkladov rozhodnutia, resp. informácií v ňom uvedených.“
 
        Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

       Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Emília Babiaková
	hlavný štátny radca -
	splnomocnenkyňa pre koncentrácie

Rozhodnutie sa doručuje:

Mgr. Zuzana Šimeková, L.L.M
Allen & Overy Bratislava, s.r.o.
Carlton Savoy Building
Mostová 2
811 02  Bratislava